酬樂天
作者：元稹
朝代：唐

paragraphs: 放鶴在深水，置魚在高枝。
升沈或異勢，同謂非所宜。
君爲邑中吏，皎皎鸞鳳姿。
顧我何爲者，翻侍白玉墀。
昔作芸香侶，三載不暫離。
逮茲忽相失，旦夕夢魂思。
崔嵬驪山頂，宮樹遙參差。
祗得兩相望，不得長相隨。
多君歲寒意，裁作秋興詩。
上言風塵苦，下言時節移。
官家事拘束，安得攜手期。
願爲雲與雨，會合天之垂。